আন্দামানি শঙ্খিনী

আন্দামানি শঙ্খিনী (আন্দামানি ক্রেইট বা দক্ষিণ আন্দামানি ক্রেইট নামেও পরিচিত) হল এক প্রজাতির ক্রেইট সাপ।এর দ্বিপদী বৈজ্ঞানিক নাম Bungarus andamanensis। এলাপিডি পরিবারের Bungarus গণের আওতাভুক্ত এই প্রজাতির সাপগুলো বিষধর । ভারতের আন্দামান দ্বীপপুঞ্জে এই সাপ পাওয়া যায়।

 বিবরণ 
আন্দামান ক্রেট একটি মাঝারি আকারের সাপ, যা সর্বোচ্চ ১.৩ মিটার পর্যন্ত লম্বা হয়। এর দেহ নলাকার এবং মাথা গলায় থেকে সামান্য চওড়া। চোখ ছোট এবং পুরোপুরি কালো, যার মণি গোলাকার।

 আঁশবিন্যাস 
 ডোরসাল আঁশ: মসৃণ, ১৫:১৫:১৫ সারিতে বিন্যস্ত, কেন্দ্রীয় আঁশগুলি বড়।
 মাথার আঁশ: ইন্টারনাসাল প্রিফ্রন্টাল আঁশের চেয়ে ছোট। লোরাল আঁশ নেই; প্রিওকুলার আঁশ পশ্চাৎ নাসিকাগ্রন্থির সংস্পর্শে থাকে। ২টি পোস্টোকুলার আঁশ এবং টেম্পোরাল আঁশ ১+২ বিন্যাসে থাকে।
 ল্যাবিয়াল আঁশ: ৭টি সুপ্রাল্যাবিয়াল (৩য় এবং ৪র্থ আঁশ চোখের সংস্পর্শে থাকে; ৬ষ্ঠটি সবচেয়ে বড়) এবং ৭টি ইনফ্রাল্যাবিয়াল (প্রথম ৩টি জেনিয়ালের সংস্পর্শে থাকে)।
 ভেন্ট্রাল এবং সাবকাউডাল আঁশ: ১৯২–২০০টি ভেন্ট্রাল আঁশ এবং ৪০–৪৭টি সম্পূর্ণ সাবকাউডাল আঁশ। লেজটি মোটা এবং স্থূলভাবে শেষ হয়, অ্যানাল প্লেট সম্পূর্ণ।

 রঙ 
সাপের দেহ চকচকে কালো বা বাদামি, প্রায়ই নীলাভ আভা থাকে। এর দেহে ৩৯–৪৭টি সরু হলুদ বা সাদা ক্রস-বার এবং লেজে ৯–১৩টি ক্রস-বার থাকে। এই বারগুলি পেটের দিকে চওড়া হয়। পেট হলদে-সাদা, যেখানে অনিয়মিত ছোট কালো বা বাদামি দাগ থাকে, এবং লেজে সাধারণত স্পষ্ট বাদামি দাগ থাকে। ঠোঁটের আঁশ হলদেটে। কিশোর সাপগুলিতে উজ্জ্বল হলুদ ক্রস-বার থাকে এবং মাথার কাছে একটি স্পষ্ট "^" চিহ্ন থাকে।

 বিস্তৃতি এবং বাসস্থান 

আন্দামান ক্রেট ভারতের আন্দামান এবং লিটল আন্দামান দ্বীপপুঞ্জে সীমাবদ্ধ। এটি বিভিন্ন পরিবেশে বাস করে, যেমন:ধানক্ষেত, পাহাড়ি ও উপকূলীয় এলাকায় ঝোপঝাড়, ম্যানগ্রোভ, মিঠা পানির প্রবাহ। বৃষ্টি পরবর্তী সময়ে এই প্রজাতি প্রায়ই রাস্তায় দেখা যায়। উইপোকার ঢিবির উপরেও এই সাপ দেখতে পাওয়া যায়। লিটল আন্দামানে এই প্রজাতি অত্যন্ত সাধারণ।

 বৈশিষ্ট্য 
 আচরণ 
আন্দামান ক্রেট নিশাচর এবং প্রধানত বৃষ্টির সময় এবং এর পর সক্রিয় হয়। আতঙ্কিত হলে এটি দেহ সামান্য চ্যাপ্টা করে, ঢিলে ভাবে নিজেকে কুণ্ডলিত করে মাথা লুকিয়ে ফেলে এবং কখনও কখনও চিৎকারের মতো শব্দ করে। কিশোর সাপগুলি জুন মাসে সবচেয়ে বেশি দেখা যায়, যা সম্ভাব্য প্রজনন ঋতুর ইঙ্গিত দেয়।
 খাদ্য 
এই প্রজাতি প্রধানত অন্যান্য সাপ, বিশেষত জলসাপ এবং মাঝে মাঝে মাছ খায়। পূর্ণবয়স্ক সাপ কম দেখা যায় এবং সাধারণত মিঠা পানির প্রবাহের কাছে পাওয়া যায়।

 তথ্যসূত্র 

 গ্রন্থপঞ্জি 
 বিশ্বাস, এস.; সান্যাল, ডি. পি. ১৯৭৮। আন্দামান দ্বীপ থেকে ক্রেট (Bungarus) গণের একটি নতুন প্রজাতি (সার্পেন্টস: ইলাপিডি)। [A new species of krait of the genus Bungarus Daudin, 1803 (Serpentes: Elapidae) from the Andaman Island.] জার্নাল অব বম্বে ন্যাচারাল হিস্ট্রি সোসাইটি। ৭৫ (১): ১৭৯-১৮৩।
 দাস, আই। ১৯৯৯। ভারতের আন্দামান ও নিকোবর দ্বীপপুঞ্জের উভচর এবং সরীসৃপদের জীবভৌগোলিকতা। [Biogeography of the amphibians and reptiles of the Andaman and Nicobar Islands, India.] ইন: ওটা, এইচ. (সম্পাদক), ট্রপিক্যাল আইল্যান্ড হার্পেটোফনা: অরিজিন, কারেন্ট ডাইভার্সিটি, অ্যান্ড কনজারভেশন। এলসেভিয়ার সায়েন্স, আমস্টারডাম, হল্যান্ড। ৪৩-৭৭।
 হরিকৃষ্ণন, এস., বাসুদেবন, কে., এবং চৌধুরি, বি. সি. ২০১০। আন্দামান ও নিকোবর দ্বীপপুঞ্জের হার্পেটোফৌনাল প্রজাতি বর্ণনা ও গবেষণার একটি পর্যালোচনা এবং একটি আপডেটেড চেকলিস্ট [A review of herpetofaunal species descriptions and studies from Andaman and Nicobar Islands, with an updated checklist.] ইন: রামকৃষ্ণ, রঘুনাথন, সি., এবং শিবপেরুমন, সি. (সম্পাদক) ২০১০। আন্দামান ও নিকোবর দ্বীপপুঞ্জের জীববৈচিত্র্যের সাম্প্রতিক প্রবণতা: ১-৫৪২। (জুওলজিকাল সার্ভে অব ইন্ডিয়ার পরিচালক কর্তৃক প্রকাশিত, কলকাতা)।
 স্লোউইন্সকি, জে. বি. ১৯৯৪। আকারগত বৈশিষ্ট্যের উপর ভিত্তি করে Bungarus (ইলাপিডি) এর একটি প্যালিওজেনেটিক বিশ্লেষণ। [A phylogenetic analysis of Bungarus (Elapidae) based on morphological characters] জার্নাল অব হার্পেটোলজি। ২৮ (৪): ৪৪০-৪৪৬।

 বহিঃসংযোগ 


বিষয়শ্রেণী:আইইউসিএন লাল তালিকার সংকটাপন্ন প্রজাতি
বিষয়শ্রেণী:ভারতের সরীসৃপ
বিষয়শ্রেণী:এলাপিডি
বিষয়শ্রেণী:১৯৭৮-এ বর্ণিত সরীসৃপ